Imtella' Lulju 12, 2021 - Aġġornata 12 Ta' Lulju, 2021 6:18pm Rapport: Mario Micallef Ritratti: Kurja – knisja.mt Għat-tieni sena, iċ-ċelebrazzjonijiet f'Jum il-Pulizija ġew imnaqqsa għal avveniment wieħed: quddiesa fil-Kon-Katidral ta' San Ġwann li laqqgħet flimkien lill-ogħla awtoritajiet tal-istat u t-tmexxija tal-korp. Fl-omelija, l-Arċisqof Charles Scicluna awgura li l-membri tal-korp ikunu verament dawk li mingħajr ma jħarsu lejn uċuħ jiżguraw is-saltna tad-dritt fil-pajjiż. Messaġġ tal-President tar-Repubblika stampat fuq bill-boards fit-toroq Maltin fejn jgħid li "għada naħsdu dak li niżirgħu llum" serva ta' spunt għall-Arċisqof Charles Scicluna fil-messaġġ li wassal lill-membri tal-korp tal-Pulizija. "Jekk intom illum tiżirġħu l-frott tal-etika – naf li l-Kummissarju jixtieq jippromwovi iżjed din il-ħaġa – u hemmhekk hi d-direzzjoni ġusta, l-integrità, l-imparzjalità li ċ-ċittadin quddiemkom iħossu protett, hu min hu, jemmen x'jemmen, jaħseb x'jaħseb. Dawn huma żerriegħat ta' libertà, ta' rispett li 'l quddiem jagħmlu frott kbir." Fl-omelija l-Arċisqof semma kif id-dover tal-Korp iwassal biex il-membri tiegħu kuljum jagħmlu għażliet li fuq il-karta jidhru sempliċi imma fir-realtà mhumiex, speċjalment meta jiġu biex jinfurzaw il-liġi ma' min jafu jew hu qrib tagħhom. "Inutli ngħidu li dawn id-dilemmi, dawn il-kunflitti fil-qalb u l-kuxjenza tagħna, ma nħossuhomx. Illum irridu nitolbu d-dawl biex nagħżlu tajjeb." Monsinjur Scicluna għaraf li l-preżenza tal-Pulizija ġġib sens ta' wens u protezzjoni u wera dispjaċir meta fl-infurzar tal-liġi xi membru jweġġa' għax ikun tarka kontra min irid ikun vjolenti u saħansitra malizzjuż. Qal li fi żmien meta min għandu l-poter fid-dinja għandu għajnejh imsammrin fuq il-pajjiż u jqisu l-passi u l-għażliet li jsiru, j'alla li l-għażliet li jsiru jkunu għażliet ta' legalità, ġustizzja u integrità.